ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ

ΤΜΗΜΑ ΑΓΡΟΝΟΜΩΝ ΚΑΙ ΤΟΠΟΓΡΑΦΩΝ ΜΗΧΑΝΙΚΩΝ

Οδηγίες σχετικά με τις ορκωμοσίες φοιτητών

 Οι ενδιαφερόμενοι για ορκωμοσία φοιτητές υποβάλλουν σχετική αίτηση μέσα στην καθορισμένη προθεσμία, ανεξάρτητα από το αν θα έχουν ανακοινωθεί ή όχι οι βαθμοί των μαθημάτων.

 Αν οι φοιτητές έχουν περάσει περισσότερα μαθήματα Επιλογής Τομέα από τα μαθήματα που προβλέπει το Πρόγραμμα Σπουδών του Τμήματος για την απόκτηση του διπλώματος, δηλώνουν στη Γραμματεία ποια από αυτά δεν θέλουν να υπολογιστούν στον τελικό βαθμό διπλώματος, για τον οποίο προσμετρώνται τα 55 μαθήματα. Τα μαθήματα που δεν υπολογίζονται και οι αντίστοιχοι βαθμοί τους καταχωρούνται στις αναλυτικές βαθμολογίες τους, αλλά δε λαμβάνονται υπόψη στον υπολογισμό του βαθμού του διπλώματός τους.

 Την ημέρα της ορκωμοσίας, οι φοιτητές προσέρχονται στη Γραμματεία 1 ώρα νωρίτερα από την ώρα έναρξης της τελετής ορκωμοσίας, έχοντας μαζί τους υπογεγραμμένο το Φύλλο βαθμολογίας (όσοι από αυτούς δεν το έχουν στείλει με e-mail), και την ακαδημαϊκή τους ταυτότητα, την οποία οφείλουν να παραδώσουν στη Γραμματεία.

 Η Γραμματεία χορηγεί δωρεάν στους διπλωματούχους ένα (1) Αντίγραφο Διπλώματος (ελληνικό και δίγλωσσο), ένα (1) Πιστοποιητικό Αναλυτικής Βαθμολογίας (ελληνικό και δίγλωσσο) και δυο (2) Παραρτήματα Διπλώματος, ένα (1) στα ελληνικά και ένα (1) στα αγγλικά, καθώς και ένα (1) Πιστοποιητικό γνώσης χρήσης Η/Υ.

 Τα παραπάνω Πιστοποιητικά ορκωμοσίας, θα αποσταλούν στους νέους διπλωματούχους ηλεκτρονικά, με ψηφιακή υπογραφή (κατάλληλα για διακίνηση ηλεκτρονικά).

 Την ημέρα της ορκωμοσίας, οι φοιτητές θα παραλάβουν ένα Αντίγραφο Διπλώματος, υπογεγραμμένο με φυσική υπογραφή.

 Επίσης έχει σταλεί με e-mail, ενημερωτικό υλικό για τη διατήρηση του ιδρυματικού τους λογαριασμού και τη διαδικασία επικύρωσης εγγράφων με τη σφραγίδα της Χάγης.

 Για επανέκδοση των παραπάνω τίτλων, καθώς και του Πιστοποιητικού γνώσης χρήσης Η/Υ, οι διπλωματούχοι υποβάλλουν αίτηση, πληρώνουν 6 (έξι) ευρώ σε οποιαδήποτε τράπεζα και προσκομίζουν στη Γραμματεία το σχετικό παράβολο. Ο αριθμός λογαριασμού IBAN (Τράπεζα Πειραιώς) είναι: GR 8701722720005272041780361.

 Για έκδοση παπύρου, το ποσό είναι τριάντα δύο (32) ευρώ και πληρώνεται επίσης σε Τράπεζα Πειραιώς, με τον ίδιο τρόπο. Η έκδοση παπύρου είναι προαιρετική και μπορεί να ζητηθεί ανά πάσα στιγμή.

 Θεσσαλονίκη, 10 Μαρτίου 2022

 Από τη Γραμματεία του Τμήματος